Sklep G 3/2012
Datum: 2012-07-10T02:00:00.000+02:00
ecli: ECLI:SI:VSRS:2012:G.3.2012
sodisce: Vrhovno sodišče
oddelek: Gospodarski oddelek
podrocje: UPRAVNI SPOR - PREVZEMI
institut: prevzemi - prekoračitev prevzemnega praga - umik tožbe - zavrženje tožbe

## Jedro

V skladu z določbo prvega odstavka 34. člena ZUS-1, ki se na podlagi drugega odstavka 506. člena ZTFI smiselno uporablja za postopek sodnega varstva zoper odločbo tožene stranke, lahko tožnik umakne tožbo brez privolitve toženca do pravnomočne odločbe.

## Izrek

Postopek se ustavi.

Vsaka stranka trpi svoje stroške postopka.

## Obrazložitev

1. Agencija za trg vrednostnih papirjev (v nadaljevanju Agencija) je z izpodbijanim delom odločbe zavrnila zahtevo družbe A. d. d. (v tem postopku tožeče stranke) in družbe B. d. d., za izdajo odločbe, s katero naj se (1) ugotovi, da sta Kapitalska družba pokojninskega in invalidskega zavarovanja d. d. (v nadaljevanju KAD) ter Slovenska odškodninska družba (v nadaljevanju SOD), kot imetnici skupaj 1.830.767 navadnih delnic družbe A. d. d. (v nadaljevanju ciljne družbe), s pridobivanjem rednih delnic z glasovalno pravico izdajatelja ciljne družbe z oznako X, ne da bi bili (skupaj ali ena izmed njih) objavili prevzemno ponudbo, v nasprotju z določbami Zakona o prevzemih (v nadaljevanju ZPre-1) presegli prevzemni prag v ciljni družbi, zaradi česar jima mirujejo glasovalne pravice iz vseh delnic ciljne družbe z oznako X, katerih imetnici sta KAD in SOD, in iz njih do nastopa pravnih dejstev, na podlagi katerih preneha sankcija iz 63. člena ZPre-1, družbi KAD in SOD ne moreta izvrševati glasovalnih pravic, in (2) prepove družbama KAD in SOD kot nezakonitima prevzemnikoma uresničevati glasovalne pravice v ciljni družbi iz vseh delnic z oznako X, katerih imetnici sta navedeni družbi; prav tako naj se prepove ciljni družbi dopustiti oziroma omogočiti družbama KAD in SOD uresničitev glasovalnih pravic iz vseh delnic ciljne družbe z oznako X, katerih imetnici sta KAD in SOD, in sicer do nastopa pravnih dejstev, na podlagi katerih preneha sankcija iz 63. člena ZPre-1 (I. točka izreka). Predmet izpodbijanja je tudi odločitev o stroških postopka (III. točka izreka).

2. Tožeča stranka je zoper navedeni del odločbe začela postopek sodnega varstva po Zakonu o trgu finančnih instrumentov (v nadaljevanju ZTFI), in sicer s tožbo pri Vrhovnem sodišču. Vrhovnemu sodišču je predlagala, da tožbi ugodi in odločbo tožene stranke v izpodbijani I. in III. točki izreka spremeni tako, da ugodi zahtevi družb A. d. d. in B. d. d., s stroškovno posledico. Podrejeno temu pa je predlagala, da Vrhovno sodišče v izpodbijanem delu odločbo tožeče stranke odpravi. Tožeča stranka je zahtevala tudi povrnitev stroškov.

3. Tožena stranka je v odgovoru na tožbo predlagala njeno zavrnitev.

4. V vlogi, ki jo je Vrhovno sodišče prejelo dne 28. 5. 2012, pa je tožeča stranka izjavila, da zaradi sporazumne ureditve medsebojnih razmerij tožbo umika.

5. V skladu z določbo prvega odstavka 34. člena Zakona o upravnem sporu (v nadaljevanju ZUS-1), ki se na podlagi drugega odstavka 506. člena Zakona o trgu finančnih instrumentov (v nadaljevanju ZTFI) smiselno uporablja za postopek sodnega varstva zoper odločbo tožene stranke, lahko tožnik umakne tožbo brez privolitve toženca do pravnomočne odločbe.

6. V tej zadevi Vrhovno sodišče še ni odločilo, zato je na podlagi drugega odstavka 34. člena ZUS-1 postopek s sklepom ustavilo.

7. Odločitev o stroških temelji na določbi četrtega odstavka 25. člena ZUS-1. Zaradi ustavitve postopka trpi vsaka stranka svoje stroške postopka.